Broj: 711-I-1710-P-163-21/23-06-17

Zagreb, 1. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača i Ines Pavlačić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Daria Friščića, općinskog načelnika Općine Kotoriba**, **OIB: ………………,** pokrenutog Odlukom Povjerenstva Broj: 711-I-83-P-163-21/23-04-17 od 16. rujna 2022., na 22. sjednici Povjerenstva, održanoj 1. rujna 2023., donosi sljedeću

**ODLUKU**

1. **Dužnosnik Dario Friščić, općinski načelnik Općine Kotoriba, je počinio povredu članka 16. stavka 1. ZSSI-a jer je propustio prenijeti upravljačka prava na temelju udjela u vlasništvu (temeljnom kapitalu) trgovačkog društva DORS PROJEKT d.o.o. na drugu osobu (povjerenika) sukladno članku 16. ZSSI-a, u razdoblju od 4. lipnja 2021. do 16. ožujka 2023.**
2. **Za povredu ZSSI-a, opisanu pod točkom I. ove izreke, dužnosniku Dariu Friščiću izriče se sankcija obustave isplate dijela neto mjesečne plaće u ukupnom iznosu od 265,45 eura[[1]](#footnote-1)/2.000,00 kuna, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.**

Obrazloženje

Povjerenstvo je na 186. sjednici, održanoj dana 16. rujna 2022. pod točkom II. izreke pokrenulo postupak za odlučivanje o sukobu interesa protiv dužnosnika Daria Friščića, općinskog načelnika Općine Kotoriba, zbog moguće povrede članka 16. stavka 1. ZSSI-a, koja proizlazi iz prijenosa upravljačkih prava koja ima temeljem udjela u vlasništvu trgovačkog društva DORS PROJEKT d.o.o. na svoju suprugu.

Dužnosnik je zaprimio navedenu odluku te se na istu očitovao u otvorenom zakonskom roku.

U svom očitovanju dužnosnik navodi da je stupanjem na dužnost općinskog načelnika Općine Kotoriba poduzeo sve pravne radnje koji su bile propisane tada važećim ZSSI-em.

Naime, ističe da mu je promaklo kako je za vrijeme obnašanja predmetne dužnosti došlo do izmjene ZSSI-a, zbog čega je propustio naknadno izvršiti prijenos vlasničkog udjela u društvu DORS PROJEKT d.o.o. Navodi da nema uvid u poslovanje istog društva, jer nema upravljačka prava, kao i da Općina Kotoriba u razdoblju u kojem obnaša dužnost općinskog načelnika nije stupala u poslovne odnose s ovim poslovnim subjektom, jer je prilikom provedbe svakog javnog natječaja Općine bilo izričito navedeno da se ista ne može prijaviti na natječaj.

Člankom 60. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI-a. S obzirom da je predmet P-163/21 pokrenut prije stupanja ZSSI/21-a na snagu, isti je dovršen sukladno odredbama ZSSI-a.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Dario Friščić povodom obnašanja dužnosti općinskog načelnika Općine Kotoriba obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da Dario Friščić dužnost općinskog načelnika Općine Kotoriba obnaša od 4. lipnja 2021.

U izvješću o imovinskom stanju koje je dužnosnik podnio Povjerenstvu 30. lipnja 2021. godine povodom stupanja na dužnost, dužnosnik je naveo da nije izvršen prijenos upravljačkih prava temeljem udjela u vlasništvu trgovačkog društva DORS PROJEKT d.o.o. koji iznosi 50% udjela u temeljnom kapitalu društva.

U izvješću o imovinskom stanju koje je dužnosnik podnio Povjerenstvu 13. studenoga 2021. povodom promjene, dužnosnik je naveo da je upravljačka prava temeljem udjela u vlasništvu trgovačkog društva DORS PROJEKT d.o.o. koji iznosi 50% udjela u temeljnom kapitalu društva, prenio na osobu za koju je usporedbom podataka iz podnesenog izvješća utvrđeno da je njegova supruga.

Nadalje, uvidom u Rješenje Trgovačkog suda u Varaždinu Broj: Tt-23/1116-2 od 16. ožujka 2023. godine i Povijesni izvadak iz Sudskog registra utvrđeno je da je upisana promjena člana društva DORS PROJEKT d.o.o., OIB: 07162991507 te da je dužnosnik prestao biti član društva, a ……………, dužnosnikova supruga je upisana kao član društva DORS PROJEKT d.o.o. Dakle, dužnosnik je prenio vlasništvo nad poslovnim udjelom u istom društvu na svoju suprugu dana 16. ožujka 2023. godine, čime je njegova supruga umjesto dužnosnika postala jedan od dva suvlasnika toga društva.

Slijedom prethodno navedenog, dužnosnik je nakon stupanja na dužnost prenio upravljačka prava koja proizlaze iz vlasništvu u trgovačkom društvu DORS PROJEKT d.o.o. na svoju suprugu te su predmetna upravljačka prava bila prenesena na suprugu dužnosnika do prijenosa vlasništva nad poslovnim udjelom u istom društvu na dužnosnikovu suprugu dana 16. ožujka 2023. godine.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Sukladno članku 4. stavku 5. ZSSI-a povezane osobe u smislu ovog Zakona su osobe navedene u stavku 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, sukladno članku 4. stavku 2. ZSSI-a član obitelji dužnosnika je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Istovjetna zabrana prijenosa upravljačkih prava na članove obitelji propisana je i člankom 19. stavkom 1. novog ZSSI/21-a u svezi s člankom 5. stavkom 1. točke 6. istog Zakona.

Dužnosnici za vrijeme obnašanja dužnosti ne smiju izvršavati sadržaj upravljačkih prava koji proizlazi iz vlasništva nad poslovnim udjelom u trgovačkom društvu u kojem imaju više od 0,5% udjela u vlasništvu (temeljnom kapitalu), već su ih dužni prenijeti na drugu osobu, koja će ih izvršavati u njihovom interesu, pri čemu ta osoba ne smije biti član obitelji dužnosnika, što obuhvaća i bračne drugove, kako bi se spriječilo da temeljem bliske obiteljske povezanosti daje obavijesti, upute, naloge ili na drugi način utječe na ostvarivanje prava i ispunjavanje obveza koji proizlaze iz članskih prava u društvu.

U pogledu navoda iz dužnosnikova očitovanja kako nije znao da je u razdoblju obnašanja javne dužnosti došlo do promjene ZSSI-a kojom bi to bilo zabranjeno, potrebno je istaknuti da je u trenutku stupanja na dužnost na snazi bio ZSSI, kojim je izričito bilo propisano da dužnosnici ne smiju prenositi upravljačka prava na članove svojih obitelji, odnosno u tome smislu nije došlo do bilo kakve zakonske promjene kojom bi bila uvedena ova zabrana, a ista je sadržana i u odredbi članka 19. stavka 1. ZSSI/21-a.

Stupanjem na dužnost općinskog načelnika dužnosnik je bio dužan upoznati se sa zabranama i ograničenjima koja za njega proizlaze iz odredbi ZSSI-a, pa tako i sa odredbom članka 16. stavka 1. ZSSI-a, te u slučaju dvojbe od Povjerenstva zatražiti mišljenje iz članka 8. ZSSI-a.

Dužnosnik je propustio prenijeti upravljačka prava na osobu koja ih za njegov račun može izvršavati, jer ih je prenio na suprugu koja to ne smije, a ovaj je propust otklonio prijenosom samoga vlasništva nad poslovnim udjelom 16. ožujka 2023., čime je ujedno prestala dužnosnikova mogućnost izvršavanja upravljačkih prava koja proizlaze iz vlasništva nad poslovnim udjelom u poslovnom subjektu, odnosno prestala je i dužnost prijenosa upravljačkih prava.

Okolnost poslovnog odnosa društva DORS PROJEKT d.o.o. s Općinom Kotoriba u razdoblju obnašanja dužnosti općinskog načelnika predstavlja drugu zabranu propisanu člankom 17. ZSSI-a, koja bi bila razmatrana da su postojala takva saznanja, što nije bio slučaj.

Slijedom navedenog, utvrđeno je da je dužnosnikDario Friščić, općinski načelnik Općine Kotoriba, propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva DORS PROJEKT d.o.o. na drugu osobu (povjerenika) sukladno članku 16. ZSSI-a u razdoblju od stupanja na dužnost 4. lipnja 2021. do 16. ožujka 2023., počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 16. stavka 1. ZSSI-a, Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Prilikom odmjeravanja vrste i visine sankcije, Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je utvrđena povreda ZSSI-a, odnosno protupravno stanje trajalo dulje od godine dana.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Kao okolnost koja ukazuje na nužnost izricanja niže sankcije unutar zakonski propisanog raspona, Povjerenstvo je uzelo u obzir činjenicu da je dužnosnik nakon pokretanja postupka, a ubrzo po primitku odluke, prijenosom vlasništva nad poslovnim udjelom otklonio povredu članka 16. stavka 1. ZSSI-a.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 265,45 eura/2.000,00 kuna, koja će trajati 2 mjeseca, a izvršit će se 2 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dario Friščić, osobnom dostavom
2. Objava na internetskoj stranici Povjerenstva
3. Pismohrana
1. Fiksni tečaj konverzije 7.53450 [↑](#footnote-ref-1)